**U subotu, 8. travnja 2017., održala se 7. po redu Geometrijska škola Stanka BIlinskog. Tom prigodom smo razgovarali s dr. sc. Vandom Bilinski, koja je rado odgovorila na naša pitanja.**

* **Kako ste povezani sa Stankom Bilinskim, u čiju čast se Geometrijska škola i održava?**

Stanko Bilinski je imao dvoje djece, a ja sam njegova druga, najmlađa kćer.

* **Čime se bavio Stanko Bilinski i koje je njegovo najznačajnije otkriće?**

Pa znate kako je, kad sam bila mala nisam puno razumjela matematiku, tako da sam uvijek promatrala što je radio, koje modele je radio od papira. U kući nikad nije imao svoju radnu sobu, nego smo imali jednu sobu gdje se ložilo. Tamo je na velikom stolu radio, pripremao predavanja i pisao radove, po noći, kada je imao mir. Tako da je radio u teškim uvjetima, ali je uvijek imao ideja kad je hodao, išao u šumu ili slično, tada su mu dolazile ideje. Radio je na mnogim područjima, od analitičke, deskriptivne, neeuklidske geometrije… ne znam točno kako su se sve zvale. Paralelno je radio na nekoliko područja. Najpoznatiji mu je rad rompski dodekaedar, za kojeg se 300 godina mislilo da postoji samo jedan. On je na temelju redukcije otkrio rompski dodekaedar druge vrste. To mu je najcitiraniji rad, ali ne znam točno je li najznačajniji.

* **Možete li nam reći nešto o tome kako je Vaš otac povezan s Našicama?**

Moj djed je bio šumar kod grofa Pejačevića. Zbog toga je obitelj živjela u Našicama nekoliko godina. Moj se otac tu rodio, nakon čega su otišli u Vinkovce, gdje je išao u gimnaziju. Nakon gimnazije, studirao je i maturirao u Zagrebu. Našice su mu ostale u tako krasnom sjećanju kao djetetu da više nikad nije htio ići u Našice da se ne bi razočarao. Ne znam zašto je to tako, Našice su krasne, ali njemu je toliko bilo lijepo da je mislio da nikad više neće biti isto.

* **Na koji način pomažete i sudjelujete u održavanju Geometrijske škole?**

Poznajem profesora Polonija koji je kao matematičar iz Zagreba, započeo razvijati ideju o Geometrijskoj školi zajedno sa Lidijom i Ivicom, bez kojih ne bi ni bilo ničega. Tako sam se uključila u projekt i dok mogu, sponzoriram to. Sada sam u mirovini, ali još uvijek mogu, i veseli me da mogu pomoći. Znate, to mi je jedan prekrasan događaj da mogu doći opet u Našice, da vidim kako se to razvija. Danas me iznenadilo što je bila puna dvorana sudionika i što ih svake godine sve više dolazi. Predavanje je bilo jako dobro, da sam čak i ja, koja sam daleko od matematike, uživala u tome.

* **Je li otac na Vas prenio svoju ljubav prema matematici i utjecao na odabir Vaše profesije?**

Uz njega sam naučila analitički razmišljati. Sa svojim ocem sam igrala šah, i igram ga još i danas. To je jedan način analitičkog razmišljanja i predodžbe. Ako ste, recimo, malo bolji igrač, možete nakon partije ponoviti tu partiju, jer ju već znate napamet. Možete u glavi čak i analizirati pozicije. Uz pomoć oca, usvojila sam i način razmišljanja od posljedice prema uzroku, analizirati što sam u partiji pogriješila i na koji način odstupila od dobrog poteza. Nisam studirala matematiku, jer sam mislila da nisam dovoljno dobra kao on i da ću ga osramotiti. Više sam voljela prirodu, pa sam otišla na kemiju.

* **Koji su Vaši interesi i hobiji?**

Otkada sam u mirovini, osim igranja šaha, bavim se keramikom već 10 godina. Imala sam čak i izložbu u Zavičajnom muzeju u Našicama prije nekoliko godina. Stvarno volim te forme i oblike koje pronalazim.

Lucija Drozd i Ivan Vulić, 3. PMG